Der er blevet god tid til at lave lektier hjemme hos Julie Levisen. - Ikke at jeg nyder at lave lektier, griner hun. Men det er dejligt at kunne have tid til at kunne lave lektier, siger Julie Levisen. Sidst i april offentliggjorde den 18-årige elitesvømmer, at hun indstiller karrieren. - Jeg vil ikke gå rundt og lave noget, som jeg egentlig ikke er glad for, og som går ud over dem jeg holder mest af. På værelset fortæller talrige medaljer historien om en succesfuld karriere siden hendes første talentstævne som 12-årig. Siden er det blevet til både EM- og VM-deltagelse. Alligevel er Julie Levisen ikke i tvivl om, at det er den rigtige beslutning. - Det føles rigtigt! Jeg er helt sikker på, at det er det rigtige for mig. Det kan jeg mærke i maven, siger hun. Beslutningen om at lægge karrieren på hylden har ulmet i baghovedet i et års tid. Men det har også været svært at sige farvel til en hverdag med træner og holdkammerater. - Mine holdkammerater er jo nogle af mine allerbedste venner, konstaterer Julie Levisen.

Opsummering:
Den 18-årige elitesvømmer, Julie Levisen, fra Terndrup har valgt at indstille karrieren. TV2 Nord har mødt hende til en snak om fremtiden og om at vinke farvel til svømmekarrieren.